## Rješenje Ustavnog suda Republike Hrvatske broj U-I-107/1995 od 14. svibnja 1997.

### NN 75/1997 (21.7.1997.), Rješenje Ustavnog suda Republike Hrvatske broj U-I-107/1995 od 14. svibnja 1997.

# **USTAVNI SUD REPUBLIKE HRVATSKE**

Ustavni sud Republike Hrvatske u sastavu Jadranko Crnić, predsjednik
Suda, te suci Zdravko Bartovčak, dr. Velimir Belajec, dr. Nikola Filipović,
mr. Vojislav Kučeković, Jurica Malčić, mr. Hrvoje Momčinović, Ivan Marijan
Severinac i Mladen Žuvela, rješavajući o prijedlogu Ante Banovca za pokretanje
postupka za ocjenu ustavnosti zakonske odredbe, na sjednici Suda održanoj
dana 14. svibnja 1997. godine, donio je

## **RJEŠENJE**

1. Pokreće se postupak za ocjenu ustavnosti članka 174. stavak 1. Zakona
o obrani ("Narodne novine" broj 74/1993 - pročišćeni tekst i 57/1996).

2. Rješenje će biti objavljeno u "Narodnim novinama".

Obrazloženje

Ante Banovac iz Splita, zastupan po punomoćniku Srđanu Brajeviću, odvjetniku
iz Splita, podnio je na temelju odredbe članka 15. stavak 1. Ustavnog zakona
o Ustavnom sudu Republike Hrvatske ("Narodne novine" broj 13/1991 - nastavno:
Ustavni zakon) Sudu prijedlog za ocjenu ustavnosti zakonske odredbe navedene
u izreci rješenja.

Istodobno je stavljen prijedlog da Sud, na temelju članka 18. Ustavnog
zakona, privremeno obustavi izvršenje rješenja Personalne uprave Ministarstva
obrane o prestanku djelatne službe predlagatelja koje je donijeto na temelju
osporene zakonske odredbe.

Razlozi prijedloga kojima predlagatelj obrazlaže navedenu neustavnost
osporene odredbe sadržani su u tvrdnji da je osporena odredba Zakona o
obrani propisala nastup posljedice (prestanak radnog odnosa) prije pravomoćnosti
sudske odluke kojom je utvrđena krivnja, a što je u suprotnosti s člankom
28. i člankom 30. Ustava Republike Hrvatske.

Ustavni sud je prihvatio podnijeti prijedlog kao osnovan.

Osporena odredba članka 174. stavak 1. Zakona o obrani propisuje da
službeniku Ministarstva obrane prestaje radni odnos po sili zakona, ako
prestane ispunjavati posebne uvjete iz članka 42. i članka 173. Zakona
o obrani.

Posebni uvjet uz koji predlagatelj veže svoje osporavanje takve zakonske
odredbe je onaj iz članka 173. točka 2. Zakona o obrani - otvaranje istrage,
odnosno vođenje kaznenog postupka za kaznena djela protiv službene dužnosti,
protiv života i tijela, javnih ovlaštenja, protiv oružanih snaga, djela
izvršena iz koristoljublja te druga kaznena djela izvršena iz nečasnih
pobuda.

Ocjenjujući navode prijedloga kroz navedene odredbe Ustava te sadržaj
navedenih zakonskih odredbi, ocjena je Suda da postoji sumnja u ustavnost
osporene odredbe.

Naime, članak 28. Ustava sadrži temeljno načelo koje uređuje odnos prema
osobama osumnjičenim za kaznena djela, a to je presumpcija nedužnosti.

Članak 30. Ustava pruža temelj za zakonsko uređenje pravnih posljedica
osude. Polazeći od pravila da je osoba koja je osuđena i izdržala svoju
kaznu, načelno jednaka svim drugima, Ustav u navedenom članku kao posljedicu
osude za određena kaznena djela, koje određuje kao "teška i osobito nečasna",
označava gubitak stečenih prava ili zabranu stjecanja na određeno vrijeme
nekih prava na obavljanje određenih poslova, ako to zahtijeva zaštita pravnog
poretka, a u skladu sa zakonom.

Iz navedenih ustavnih određenja slijedi da otvaranje istrage, provođenje
kaznenog postupka kao ni pravomoćna sudska presuda još ne konstituiraju
krivnju osumnjičenika.

Donoseći rješenje o pokretanju postupka Sud drži da u nastavku postupka
valja ocijeniti ustavnost navedene odredbe Zakona o obrani sa stajališta
jesu li Ustavom zajamčena osobna i politička sloboda i pravo osporenom
odredbom ograničena izvan granica i protivno ustavnim određenjima glede
konstituiranja krivnje počinitelja kaznenog djela tek pravomoćnošću sudske
presude, te u svezi nastupa pravnih posljedica osude.

Iz navedenih je razloga Sud pokrenuo postupak kao što je navedeno u
izreci rješenja.

Na temelju odredbe članka 40. Poslovnika Ustavnog suda Republike Hrvatske
("Narodne novine" broj 29/1994, nastavno: Poslovnik Suda) rješenje se dostavlja
Saboru Republike Hrvatske radi odgovora.

Odluka o objavi rješenja pod točkom 2. izreke, temelji se na odredbama
članka 20. Ustavnog zakona i članka 45. stavak 3. Poslovnika Suda.

Broj: U-I-107/1995.
Zagreb, 14. svibnja 1997.

USTAVNI SUD REPUBLIKE HRVATSKE

Predsjednik
**Jadranko Crnić,** v. r.

Rješenje, NN 75/1997-1337